Z A P I S N I K

17. sjednice Vijeća Mjesnog odbora Dugave,
održane 19. rujna 2022.



Sjednica se održava 19. rujna u sjedištu Gradske četvrti Novi Zagreb - istok, Zagreb, Ulica svetog Mateja 93 s početkom u 19,00  sati.

Nazočni članovi vijeća:  Borovac Darko, Grobelšek Ivan, Josipović Josip, Kurilić Tanja, Maurović Tomislav, Petrinović Kruno, Pigac Oskar, Ptiček Berislav, Snežana Stojaković.


Nenazočni članovi vijeća: 	nema ih


Ostali nazočni: 	nema ih
			
	


Predsjednik Berislav Ptiček konstatira da je nazočno 9 od ukupno 9 članova Vijeća, što znači da Vijeće može pravovaljano odlučivati, te otvara sjednicu usvajanjem zapisnika 15. i 16. (hitna) radne sjednice MO Dugave. (9 "za"). 










	Nakon toga na prijedlog predsjednika Vijeće bez rasprave, jednoglasno, utvrđuje

DNEVNI RED

1.	Korištenje prostora – dogovor oko rasporeda i korištenja – zaključak, donosi se
2.	Zelene površine u naselju (livade, stabla, suhe grane) – orezivanje, uređenje – zaključak, donosi se
3.	PD za igralište OŠ Dugave i Fran Galović – zaključak, donosi se
4.	Odluka o izmjenama i dopunama Odluke o donošenju UP uređenja Odra II - mišljenje, rasprava – zaključak, donosi se
5.	Uklanjanje korova na glavnim prometnicama i parkiralištima u naselju – zaključak, donosi se
6.	Potrošnja vode na hidrantu između psećeg parka i NK Zelengaj - zaključak, donosi se
7. 	Pitanja, prijedlozi i obavijesti	







   	Ad 1. Korištenje prostora – dogovor oko rasporeda i korištenja

Predsjednik Vijeća upoznao je vijećnike s inicijativom o preraspodjeli prostora u zgradi mjesne samouprave u Ulici sv. Mateja 93, te novom načinu njihova povremenog korištenja zbog čega se predlaže sastanak sa svim postojećim korisnicima i budućima, koji su već predali svoje zahtjeve. Prema toj inicijativi VMO Dugave i VMO Hrelić samostalno bi raspolagali prostorima koje koriste na predmetnoj adresi i ustupali ih na daljnje povremeno korištenje. U raspravi je istaknuto da vijećnici podržavaju inicijativu za preraspodjelu povremenog korištenja prostora, čime bi umirovljeničkim udrugama pretežito bili dostupni termini tokom prijepodneva i ranog poslijepodneva za njihove potrebe, dok bi poslijepodnevni i večernji termini bili pretežito na raspolaganju ostalim povremenim korisnicima. Osim toga istaknuto je i da vijećnici podržavaju inicijativu u dijelu u kojem se prostorije korisnicima dodijeljuju za razne aktivnosti, tribine i sastanke, a ne da ga kao dosad koriste kao uredske i skladišne prostorije. 
No, isto je tako jednoglasno istaknuto da odluke o korištenju prostora mjesne samouprave na predmetnoj lokaciji ne može donositi nitko drugi osim domicilnog VMO Dugave, pogotovo ne VMO Hrelić koji je i sam povremeni korisnik prostora na predmetnoj lokaciji. Usprkos brojnim pozivima na sastanak koje im je predsjednik VMO Dugave telefonski, usmeno i pismeno upućivao u proteklom razdoblju, predstavnici VMO Hrelić na njih se nisu odazvali, nego su na svojim ljetnim sjednicama donijeli zaključke o samostalnom raspolaganju prostorima koji će im se prema novoj odluci dodijeliti na povremeno korištenje, što se apsolutno kosi s dosadašnjom praksom na predmetnoj lokaciji, ali i na ostalim lokacijama na području Grada Zagreba koje imaju slične primjere.
Na području GČ Trnje, primjerice, na području Vrbika na istoj adresi sjedište imaju tri MO (Cvjetnica, Miramare i Vrbik) i tamo nikada nisu usvajani zaključci koji bi osporavali nadležnost domicilnog MO u donošenju odluka o raspodjeli prostora za povremeno korištenje. Štoviše, predsjednik VMO Vrbika Nikola Bajai u telefonskom razgovoru s predsjednikom VMO Dugave Berislavom Ptičekom je istaknuo da se nadležnost određuje i položajem, odnosno adresom samog MO, a drugi važan faktor je i broj stanovnika na području mjesnih odbora: prema popisu iz 2011. MO Hrelić ima ih 2805, a MO Dugave 10492. S obzirom na to nelogično je i neprihvatljivo da VMO Hrelić samostalno upravlja i dodijeljuje prostore na povremeno korištenje na adresi domicilnog MO Dugave, posebice u situaciji kad je prostora i termina za sve aktivnosti premalo. Predsjednik Vijeća istaknuo je i primjer MO Volovčice i Donjih Svetica u Gradskoj četvrti Peščenica - Žitnjak, kod kojih na adresi ureda mjesne samouprave u Zapoljskoj ulici 1/I isključivu nadležnost dodjele za povremeno korištenje ima VMO Volovčica.  
U raspravi je istaknuto da je VMO Hrelića od konstituiranja nove gradske vlasti već samoinicijativno donosilo zaključke koji se ne tiču njegove nadležnosti u bilo kojem smislu, osim u smislu povezanosti privatnih interesa, točnije projekata na području MO Hrelića. Primjer takve stvarne nenadležnosti je, recimo, podrška milijunskom trošku projekta gradnje tribine s kafićem i svlačionicama NK Zelengaj na trošak Grada Zagreba, a koje bi kasnije na samostalno korištenje preuzeli predstavnici kluba. Taj projekt, koji je po svim parametrima štetan interesima Grada i stanovnika Dugava, iniciran je na području MO Dugave, pa VMO Hrelića o njemu nije imalo nadležnost odlučivati. VMO Dugave se, pak, tom prijedlogu jednoglasno usprotivilo i donijelo suprotan zaključak. 
Zbog svega navedenog vijećnici donose jednoglasni zaključak protiv novog rasporeda i načina povremenog korištenja prostorija u zgradi mjesne samouprave u Ulici sv. Mateja 93 (9 "protiv"). 


					ZAKLJUČAK
		o korištenju i rasporedu korištenja prostora u Ulici sv. Mateja 93

1. Vijeće MO Dugave protivi se novom prijedlogu o korištenju i rasporedu korištenja prostora u Ulici sv. Mateja 93. 
2. Ovaj Zaključak dostavlja se Vijeću Gradske četvrti Novi Zagreb - istok, te Gradskom uredu za mjesnu samoupravu, civilnu zaštitu i sigurnost, a javno se objavljuje i na oglasnoj ploči MO Dugave s ciljem informiranja stanovnika.  




Ad 2. Zelene površine u naselju (livade, stabla, suhe grane) – orezivanje, uređenje

Predsjednik Vijeća je na zahtjev vijećnika i brojnih upita građana od Zrinjevca, nadležne podružnice Zagrebačkog holdinga, zatražio hitno uređenje zelenih površina u naselju, posebno orezivanje stabala i suhih grana koje prijete sigurnosti prolaznika i korisnika javnih površina na području naselja. U raspravi je istaknuto kako su suša i manjak oborine, te natprosječno toplo proljeće i ljeto pridonijeli tom problemu, a predmetni zahtjev vijećnici su jednoglasno usvojili (9 "za").

					ZAKLJUČAK
	o orezivanju stabala i uklanjanju suhih grana, te uređenju zelenih površina u naselju

 	
	1. Vijeće MO Dugave podržava predmetni zahtjev. 
	2. Ovaj Zaključak dostavlja se Vijeću Gradske četvrti Novi Zagreb - istok i Zrinjevcu, podružnici Zagrebačkog holdinga.
	

	Ad 3. Projektna dokumentacija uređenja igrališta I. OŠ Dugave i OŠ Fran Galović
Predsjednik Vijeća od vijećnika je zatražio zaključak o pristigloj projektnoj dokumentaciji uređenja školskih igrališta koje izvan nastave koriste i stanovnici Dugava. Vijećnici su upoznati s projektom obnove i uređenja u tri faze, s čime su suglasni, kao i s projektom sanacije koji će poboljšati kvalitetu života stanovnika naselja. No, traže i specifikaciju troškova po pojedinim stavkama koja nije priložena projektnoj dokumentaciji i troškovniku. Nakon rasprave zahtjev je jednoglasno usvojen (9 "za").

						ZAKLJUČAK
	o projektnoj dokumentaciji uređenja igrališta I. OŠ Dugave i OŠ Fran Galović


	1. Vijeće MO Dugave podržava predmetni zatjev.
	2. Ovaj Zaključak dostavlja se Vijeću Gradske četvrti Novi Zagreb - istok, te Gradskom uredu za obnovu, izgradnju, prostorno uređenje, graditeljstvo, komunalne poslove i promet. 

	Ad 4. Odluka o izmjenama i dopunama Odluke o donošenju UP uređenja Odra II

	Predsjednik Vijeća upoznao je članove s namjeravanom Odlukom o izmjenama i dopunama Odluke o donošenju UP uređenja Odra II, te objasnio da je Gradska četvrt Novi Zagreb - istok prema članku 86. stavak 2 Statuta grada Zagreba dužna razmotriti mišljenje mjesnih odbora. Zahtjev je bez rasprave jednoglasno odbijen (9 "protiv").

ZAKLJUČAK
	o Odluci o izmjenama i dopunama Odluke o donošenju UP uređenja Odra II


	1. Vijeće MO Dugave odbija predmetni zahtjev.  
	2. Ovaj Zaključak dostavlja se vijeću Gradske četvrti Novi Zagreb - istok.


Ad 5. Uklanjanje korova na glavnim prometnicama i parkiralištima u naselju

	Predsjednik Vijeća upoznao je članove Vijeća sa zahtjevima brojnih građana za uklanjanje korova na glavnim prometnicama i parkiralištima u naselju, koji su fotografijama dokumentirali kako na, primjerice, Vatikanskoj ulici iz odvoda rastu grane već više od jednog metra. U raspravi je istaknuto kako je situacija zabrinjavajuća i na ostalim prometnicama u naselju, ali i na parkiralištima, zbog čega se od nadležnih službi Zagrebačkih cesta zahtijeva hitno uklanjanje korova s prometnica i parkirališta. Vijećnici su predmetni zahtjev jednoglasno podržali (9 "za").

ZAKLJUČAK
	o uklanjanju korova na glavnim prometnicama i parkiralištima u naselju


1. Vijeće MO Dugave podržalo je predmetni zahtjev. 
2. Ovaj Zaključak dostavlja se vijeću Gradske četvrti Novi Zagreb - istok i Zagrebačkim cestama, podružnici Zagrebačkog holdinga.


Ad 6. Potrošnja vode na hidrantu između psećeg parka i NK Zelengaj

[bookmark: _GoBack]Predsjednik Vijeća upoznao je vijećnike s brojnim upitima građana o potrošnji vode na hidrantu, smještenom između psećeg parka i igrališta NK Zelengaj. Primjećeno je da su se u ljetnim mjesecima u večernjim satima gotovo svakodnevno ona postojeći hidrant spajale vatrogasne cijevi, a voda se koristila za zalijevanje nogometnog terena NK Zelengaj. Od nadležnih službi Vodoopskrbe i odvodnje (VIO), isporučitelja vodnih usluga javne vodoopskrbe i javne odvodnje na području grada Zagreba i šire zagrebačke regije zbog toga se traži dostava rješenja o pravu korištenja predmetnog hidranta za potrebe NK Zelengaj i potrošnji na predmetnoj lokaciji, a ako ono ne postoji poduzimanje koraka za zaustavljanje takve prakse. Vijećnici i svi stanovnici naselja se u tom smislu pozivaju da o svemu obavijeste Odjel komunalnog redarstva i dežurnog komunalnog redara svakog dna od 8 do 20 sati, te policiju ako sumnjaju na neovlašteno korištenje i krađu pitke vode na području MO Dugave. Vijeće je predmetni zahtjev bez rasprave prihvatilo (9 "za"). 


	ZAKLJUČAK	
		o potrošnji vode na hidrantu između psećeg parka i NK Zelengaj

1. Vijeće MO Dugave podržalo je predmetni zahtjev.
2. Ovaj Zaključak dostavlja se Vijeću Gradske četvrti Novi Zagreb - istok, nadležnoj službi Vodoopskrbe i odvodnje, Odjelu komunalnog redarstva Grada Zagreba, te predstavnicima NK Zelengaj, a s ciljem informiranja zainteresirane javnosti objavljuje se na Oglasnoj ploči MO Dugave.  

	Ad 7. Pitanja, prijedlozi i obavijesti	

Predsjednik Vijeća obavijestio je vijećnike da se vijećnica Kurilić Tanja ovom sjednicom oprašta od kolega, jer je svoj mandat u VMO Dugave aktivirala Alena Rosandić-Vujnović, dosadašnja vijećnica u VGČ Novi Zagreb - istok. Kolegici Kurilić zahvalili smo na suradnji, brojnim konstruktivnim prijedlozima i pozitivnom pristupu rješavanja svih problema i teškoća s kojima se susrećemo u svom radu i komunikaciji s građanima, a isto očekujemo i od kolegice Rosandić-Vujnović. 

Dovršeno u 20.45 sati.

Zapisnik izradio:
Kruno Petrinović

KLASA: 024-08/22-003/1871
URBROJ:  251-13-11-9-22-2
Zagreb, 19. rujna 2022.

